ชสอ.หนุนธนาคารสหกรณ์
ชสอ.หนุนตั้งธนาคารสหกรณ์ พร้อมขยับองค์กรขึ้นเป็นศูนย์กลางการเงิน เน้นสหกรณ์ทุกแห่งต้องเป็นผู้ถือหุ้น
2 ส.ค. 2559

ชสอ.หนุนตั้งธนาคารสหกรณ์ พร้อมขยับองค์กรขึ้นเป็นศูนย์กลางการเงิน เน้นสหกรณ์ทุกแห่งต้องเป็นผู้ถือหุ้น
รายงานข่าวจากชุมนุมสหกรณ์ออมทรัพย์แห่งประเทศไทย (ชสอ.) เปิดเผยว่า ในงานสัมมนาเรื่อง “ธนาคารสหกรณ์ : จุดเปลี่ยนระบบการเงินสหกรณ์ไทย”ที่ประชุมเห็นร่วมกันว่า ควรจะต้องมีองค์กรกลางทางการเงิน (Central Financial Organization) ของระบบสหกรณ์ จะเรียกว่าธนาคารหรือชุมนุมสหกรณ์แห่งประเทศไทยก็ได้ แต่ต้องมีองค์ประกอบสำคัญ คือ ผู้ถือหุ้นต้องเป็นสหกรณ์ คณะกรรมการบริหารและฝ่ายจัดการต้องมีคุณสมบัติที่เหมาะสมกับการบริหารสถาบันการเงิน ระบบการบริหารจัดการต้องปราศจากผลประโยชน์ทับซ้อนหรือขัดแย้ง (Conflic of Interest) มีระบบการเลือกตั้งสรรหากรรมการโดยสุจริต
นอกจากนี้ จะต้องมีการกำหนดหน้าที่ความรับผิดชอบของคณะกรรมการให้เป็นผู้กำหนดและกำกับติดตามการดำเนินการตามนโยบาย ไม่ใช่ทำหน้าที่ของฝ่ายจัดการ เช่น ให้กรรมการทำหน้าที่พิจารณาเงินกู้ จะเกิดการขัดแย้งของผลประโยชน์ได้ โดย ชสอ. พร้อมที่จะปรับปรุงองค์กรครั้งใหญ่เพื่อเป็นตัวกลางด้านการเงินหรือซีเอฟโอ หากทำไม่ได้ก็ต้องจัดตั้งองค์กรใหม่
ทั้งนี้ ปัจจุบันสหกรณ์ทั้ง 7 ประเภทมีทุนดำเนินการรวม 2.6 ล้านล้านบาท เป็นของสหกรณ์ออมทรัพย์ถึง 2.14 ล้านล้านบาท ที่มีอัตราการเติบโตเร็วมาก หากการกำกับควบคุมคุณภาพการบริหารจัดการไม่ดีแล้ว จะส่งผลต่อระบบเศรษฐกิจการเงินของประเทศโดยรวมได้